# Gàidhlig na Cagailte

## Earainn 7.2

Bha Ailean, Magaidh agus Iain a’ bruidhinn mu dheidhinn ceòl agus eileamaidean cultarail eile ceangailte ris a’ Ghàidhlig, mar bàrdachd baile agus far-ainmean. An seo, tha mi a’ dol a bheachdachadh air cuid de na rudan a thuirt iad.

**Puing 1**

A’ creids’

Tha e gu math cumanta ann an Leòdhas a bhith a’ giorrachadh cuid de dh’fhaclan, gu h-àraidh gnìomh-ainmearan. An seo, tha *a’ creidsinn* againn ann an riochd *a’ creids’*, agus cluinnidh sinn feadhainn a bharrachd sa chòmhradh. Chan e rud neo-fhoirmeil a tha seo, ach feart bunaiteach na dualchainnt.

**Puing 2**

Gun fhiosta dhuinn

’S e gnathas-cainnt gu math feumail a tha seo. Nuair a tha rud a’ tachairt *gun fhiosta*, chan eil fhios agad gu bheil an rud sin a’ tachairt. No, ma nì thu rud air thuiteamas, gun a dhèanamh a dh’aona ghnothach, uaireannan bidh sinn ag ràdh gun do rinn thu *gun fhiosta* e. Ach, sa chòmhradh, tha an abairt a’ ciallachadh *chan eil fhios againn air na rudan a tha a’ tachairt*.

**Puing 3**

Ceòlas

Chan e puing chainnt a tha seo ach puing chultair. ’S e fèis chiùil ainmeil a th’ ann an Ceòlas. Bidh e a’ gabhail àite gach bliadhna ann an Uibhist a Deas, mar as trice as t-samhradh (ach, am-bliadhna, ’s sann air loidhne san t-Sultain a bha e). On a thòisich Ceòlas, tha e air a dhol na bhuidheann a bhrosnaicheas cànan agus cultar na Gàidhlig ann an iomadh dòigh. Bidh iad a’ tairgse chlasaichean Gàidhlig agus clasaichean ciùil, an dà chuid làithreach agus air loidhne, agus a’ cumail taic ri iomadh pròiseact a bheir piseach air suidheachadh na Gàidhlig. Nuair a thug Ailean iomradh air Ceòlas sa chòmhradh, bha e a’ bruidhinn mun fhèis as t-samhradh ann an Uibhist.

**Puing 4**

Air mo dhearg nàrachadh

Tha am facal *dearg* a’ neartachadh buadhair, ainmear no gnìomhair a thig às a dhèidh. Mar eisimpleir, ma tha cuideigin na *dhearg amadan*, tha e fiù ’s nas amaidich na amadan àbhaisteach! Nuair a tha thu *air do nàrachadh*, tha rudeigin air tachairt agus tha nàire ort mar thoradh. Nuair a tha thu *air do dhearg nàrachadh*, tha e fiù ’s nas miosa agus nàire mhòr ort!

**Puing 5**

Bha dhìth orms’

Nuair a tha rud a dhìth ort, chan eil an rud sin agad, ach faodaidh sinn tuigsinn gu bheil thu ga iarraidh.

**Puing 6**

Chan eil mòran agam mu dheidhinn

’S e gnathas-cainnt a tha seo. Nuair nach eil mòran agad mu dheidhinn rudeigin, chan eil mòran ùidh agad ann, no cha toil leat e.

**Puing 7**

Cha deighinn

Tha iomadh riochd ann den ghnìomhair *a’ dol*. San tràth chumhach, bidh cuid a dhaoine ag ràdh *cha rachainn*, cuid eile ag ràdh *cha reighinn*, agus cuid eile ag ràdh *cha deighinn*. Mar sin, tha *cha deighinn* a’ ciallachadh *cha bhithinn a’ dol*.

**Puing 8**

Bu chaomh leam

Seo feart eile a bhuineas do dhualchainnt Leòdhais. An àite *toil*, bidh muinntir Leòdhais gu tric ag ràdh *caomh*. Tha *is caomh leam* agus *is toil leam* ionann.

**Puing 9**

Donnie Large

Tha far-ainmean nam pàirt chudromach de chultar na Gàidhlig, mar a chluinneas sinn beagan nas fhaide air adhart sa chòmhradh seo.

**Puing 10**

BT

San 19mh linn, bhiodh sgrìobhadairean tric a’ cur aon litir no dà litir aig deireadh teacs a nochd ann an iris an àite an ainm slàn. San dòigh seo, b’ urrainn dhaibh sgrìobhadh mu raon de rudan eadar-dhealaichte is gun dragh a bhith orra gum biodh fios aig daoine air cò a sgrìobh sin, no is dòcha gun robh iad ga dhèanamh air sgàth irioslachd no rudeigin eile. Co-dhiù, tha e coltach gun robh an dithis san sgeulachd againn ag atharrais a’ chleachdaidh seo.

**Puing 11**

Bàtaichean aig CalMac

A-rithist, chan e puing chainnt a tha seo ach puing chultarail. ’S e Caledonian MacBrayne (Mac a’ Bhruthainn) an companaidh a bhios a’ seòladh bhàtaichean-aiseag don a’ mhòr-chuid de na h-Eileanan Siar agus do dh’eileanan Gàidhealach eile. Tha CalMac mar sin na phàirt bhunaiteach den coimhearsnachd Ghàidhlig.

**Puing 12**

Bhiodh m’ athair ri bàrdachd

Nuair a tha thu an sàs ann an rudeigin no nuair a bhios tu a’ dèanamh rudeigin gu cunbhalach, canaidh sinn gu bheil thu *ris*. Mar sin, tha *bhiodh m’ athair ri bàrdachd* a’ ciallachadh gun robh athair Magaidh a’ sgrìobhadh bàrdachd còrr is aon triop. ’S e cur-seachad a bha ann am bàrdachd dha: rud a rinn e gu tric.

**Puing 13**

bàrd baile

’S e pàirt cudromach do chultar na Gàidhealtachd a tha sna bàird baile. Mar a chluinneas sinn sa chòmhradh, bhiodh na bàird baile a’ dèanamh bàrdachd **airson** agus **mu dheidhinn** muinntir a’ bhaile no na sgìre san robh iad fhèin a’ fuireach.

**Puing 14**

Fada gun tilleadh

’S e structar gnathas-cainnteach a tha seo, a’ ciallachadh nach do thill am balach fad ùine mhòir. Faodar a chleachdadh le gnìomhairean eile cuideachd. Mar eisimpleir, ma tha mise a’ faireachdainn leisg sa mhadainn agus ’s e Disathairne a th’ againn, bidh mi fada gun èirigh!

**Puing 15**

Lochies

’S e ainm còmhlain-ciùil Gàidhlig à Leòdhas a tha seo. Bha iad ainmeil sna 1960an is na 1970an.

**Puing 16**

Nan cuideachd

Tha seo a’ ciallachadh *còmhla riutha*.

**Puing 17**

An dàrna duine

Nuair a tha sinn a’ dèanamh liosta no coimeas, mar as trice bidh sinn a’ tòiseachadh le *an dàrna*. Mar eisimpleir, *bha an dàrna duine a’ cluich a’ bhocsa agus an duine eile a’ cluich na fìdhle*.

